**Mór Városi Önkormányzat Polgármestere**

**41/2020. (V.12.) határozata**

**a Móri SE támogatása tárgyában**

A Kormány által 40/2020. (III. 11.) Korm. rendelettel kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglaltak alapján a képviselő-testület hatáskörében eljárva az alábbi döntést hozom:

1. Az Oktatási, Kulturális és Sport Bizottság 2020. március 24-i ülésén hozott 39/2020. (III.24.) határozatát nem erősítem meg, tekintettel az egyes költségvetési kiadási előirányzatok zárolása tárgyában hozott 32/2020. (IV.29.) határozatomra, melyben a „Sportcélú feladatok támogatása” soron szereplő 34.000e Ft előirányzatból 20.000e Ft zárolásra került.

2. A sportszervezetek 2020. évi támogatása tárgyában az alábbiak szerint rendelkezem:

Mór Városi Önkormányzat 2020. évi költségvetéséről szóló 2/2020. (II.20.) önkormányzati rendelete (a továbbiakban: Ktsv.R.) 10. § (2) bekezdésében meghatározott 15. melléklet C:7 mezőjében foglalt sportszervezetek támogatására biztosított 34.000 eFt összegű egyéb működési célú támogatások államháztartáson kívülre előirányzat – 1. pontban meghatározott - zárolással nem érintett összege terhére - a Ktsv.R. 10. § (2) bekezdése, a civil szervezetek pályázati és eseti önkormányzati támogatásáról szóló 21/2015. (VI.3.) önkormányzati rendelet (a továbbiakban: Civil R.), valamint az önkormányzat szervezeti és működési szabályzatáról szóló 5/2015. (IV.1.) önkormányzati rendelet 6. § (6) bekezdése alapján - a **Mór Városi Sportegyesület** (székhelye: 8060 Mór, Táncsics Mihály utca 27., adószáma: 19820521-1-07, képviseli: Ruff Linda elnök) részére az alábbi célokra **14.000e Ft** összegű támogatást nyújtok:

-versenyeztetés, üzemanyag költség, versenyszervezés, eszközbeszerzés: használt eszközök, célok cseréje (Íjász szakosztály);

-mazsorett fellépő ruhák beszerzése (Mazsorett szakosztály);

-eszközbeszerzés, útiköltség, szállás, nevezési díj, verseny díjazás, papír, írószer (Sakk szakosztály);

-versenyeztetés (Asztalitenisz szakosztály);

-versenyeztetés (Jégkorong szakosztály);

-hazai és nemzetközi versenyek utazási költségei: Törökország, Lengyelország, Bulgária, Románia, Anglia (Karate szakosztály);

-versenyeztetés (Extrém sport szakosztály);

-sportfelszerelés, versenyeztetés, számlavezetési díj, TAO pályázati közreműködői költség, TAO önrész, könyvelői díj, terembérlet, útiköltség (Labdarúgó szakosztály);

-egyéb működési célok.

3. A 2. pontban meghatározott támogatás folyósítása a Civil R. 9. § (1a) bekezdése alkalmazásával két egyenlő részletben (2020. május 31. napjáig és 2020. szeptember 15. napjáig) történik, és a támogatott köteles a támogatás összegének felhasználásáról a Civil R. 10. § (2a) bekezdése szerint elszámolni, mely egyben a második részlet folyósításának feltételét is tartalmazza.

Határidő: 2020.05.31.

Felelős: jegyző (szerződés megkötése tekintetében: az Önkormányzati Iroda, a támogatás folyósítása tekintetében: a Pénzügyi Iroda)

 Fenyves Péter Dr. Kovács Zoltán

 polgármester jegyző